इस घटना के कुछ दिनों बाद ईया के सुन्दर ठाकुर जी अपनी लीला दिखाने लगे. अम्मा ने बहुत वक़्त नहीं लगाया हमें छोड़ कर जाने में.मेरे दिल्ली पढने जाने के कुछ ही दिन बाद वह अपनी गुम्मा ज़िन्दगी की तरह एक गुम्मा मौत मर गयी. ईया और बाबूजी ने मुझे न कभी उसकी कमी पहले महसूस होने दी थी न आज देते हैं. ईया तो बिस्तर से लग गयी है लेकिन बाबूजी और मेरे साथ दिल्ली रहने आती नहीं. गाँव का घर भी अब 20 साल पुराने गोबर और मिटटी वाले आँगन का घर नहीं रहा. बाबूजी ने रिटायर होने के बाद इसे पक्का कर दिया. बिजली आ गयी और गैस चूल्हे पर खाना बनने लगा है. अपने बचपन के घर को बदलते हुए मैं नहीं देख पाई थी. एक तो मेरा गाँव जाने का मन नही करता था, दूसरे मेरे काम बहुत बढ़ गए थे. मैं नौकरी करने लगी थी, बड़ी वाली. रुतबे वाली. पैसे वाली.